Սամուել Չուկվուեզե

**Սամուել Չուկվուեզե** (, ), նիգերիացի պրոֆեսիոնալ ֆուտբոլիստ։ Ներկայումս հանդես է գալիս Վիլյառեալի և Նիգերիայի ազգային հավաքականի կազմում։ Խաղում է վինգերի դիրքում։

## Ակումբային կարիերա
### Վիլյառեալ
Ֆուտբոլիստի կարիերան Չուկվուեզեն սկսել է Դայմոնդ Ակադեմիայում։ 2017 թվականին նա միացավ Վիլյառեալի երիտասարդական թիմին։ Առաջին հանդիպումը Վիլյառեալ B-ի կազմում անցկացրեց 2018 թվականի ապրիլի 15-ին՝ փոխարինման մտնելով Սաբադելի դեմ խաղում։

Իր պրոֆեսիոնալ դեբյուտը Չուկվուեզեն նշեց 2018 թվականի սեպտեմբերի 20-ին՝ փոխարինելով Նիկոլա Սանսոնեին Եվրոպայի Լիգայի խմբային փուլի Ռեյնջերսի դեմ խաղում։ Իր առաջին գոլը խփեց նոյեմբերի 1-ին՝ Իսպանիայի գավաթի Ալմերիայի դեմ խաղում։ Առաջին հանդիպումը Լա Լիգայում անցկացրեց նոյեմբերի 4-ին՝ թիմի մեկնարկային կազմում խաղադաշտ դուրս գալով Լևանտեի դեմ խաղում։ Իսպանիայի առաջնությունում իր առաջին գոլը խփեց նոյեմբերի 11-ին՝ Ռայո Վալեկանոյի դեմ խաղում։ Իր առաջին գոլը եվրոպական առաջնություններում Չուկվուեզեն խփեց դեկտեմբերի 13-ին՝ Եվրոպայի Լիգայի խմբային փուլի Սպարտակ Մոսկվայի դեմ խաղում։ 2019 թվականի ապրիլի 2-ին նիգերիացին գոլի և գոլային փոխանցման հեղինակ դարձավ Բարսելոնայի դեմ խաղում, իսկ հանդիպումն ավարտվեց 4-4 հաշվով։ Ապրիլի 2-ին Չուկվուեզեն ճանաչվեց Նիգերիայի 2018 թվականի լավագույն երիտասարդ ֆուտբոլիստ։ Ապրիլի 14-ին նա խփեց Ժիրոնայի դեմ հանդիպման միակ գնդակը՝ 1-0 հաշվով հաղթանակ պարգևելով Վիլյառեալին։ Իր առաջին մրցաշրջանում Չուկվուեզեն անցկացրեց 38 հանդիպում՝ դառնալով 8 գոլի և 3 գոլային փոխանցման հեղինակ։

2019 թվականի օգոստոսի 17-ին Չուկվուեզեն գոլ խփեց Գրանադայի դեմ խաղում, իսկ հանդիպումն ավարտվեց 4-4 հաշվով։

## Միջազգային կարիերա
Չուկվուեզեն ներկայացրել է Նիգերիան մինչև 17 տարեկանների երիտասարդական հավաքականում։ 2015 թվականի աշնանը նա մասնակցեց աշխարհի Մ17 առաջնությանը՝ խաղադաշտ դուրս գալով թիմի բոլոր 7 հանդիպումներում և դառնալով 3 գոլի ու 3 գոլային փոխանցման հեղինակ։ Չուկվուեզեն ստացավ մրցաշարի բրոնզե խաղակոշիկը, իսկ Նիգերիան հաղթեց առաջնությունը՝ եզրափակչում 2-0 հաշվով պարտության մատնելով Մալիին։

Նիգերիայի ազգային հավաքական Չուկվուեզեն առաջին անգամ հրավիրվեց 2018 թվականի հոկտեմբերի 29-ին՝ Հարավային Աֆրիկայի և Ուգանդայի դեմ խաղերի համար։ Իր դեբյուտը ազգային հավաքականում նշեց նոյեմբերի 20-ին՝ թիմի մեկնարկային կազմում խաղադաշտ դուրս գալով Ուգանդայի դեմ խաղում։ 2019 թվականի ամռանը Չուկվուեզեն մասնակցեց Աֆրիկայի ազգերի գավաթին՝ խաղադաշտ դուրս գալով թիմի բոլոր 7 հանդիպումներին։ Իր առաջին գոլը հավաքականի կազմում խփեց հուլիսի 10-ին՝ ազգերի գավաթի քառորդ եզրափակչի Հարավային Աֆրիկայի դեմ խաղում։ Նիգերիան զբաղեցրեց երրորդ հորիզոնականը մրցաշարում՝ 3-րդ տեղի համար խաղում պարտության մատնելով Թունիսին։

## Կարիերայի վիճակագրություն
### Ակումբային վիճակագրություն
*2019 թվականի օգոստոսի 25-ի դրությամբ*

### Միջազգային վիճակագրություն
*2019 թվականի օգոստոսի 25-ի դրությամբ*

### Միջազգային գոլեր

## Նվաճումներ
### Միջազգային
**Նիգերիա Մ17**

* ՖԻՖԱ Աշխարհի Մ17 առաջնություն. 2015

**Նիգերիա**

* Աֆրիկայի ազգերի գավաթ. երրորդ տեղ. 2019

### Անհատական
* ՖԻՖԱ Աշխարհի Մ17 առաջնության բրոնզե խաղակոշիկ. 2015
* Դայմոնդ Ակադեմիայի ամենաազդեցիկ ֆուտբոլիստ. 2016

## Ծանոթագրություններ

## Արտաքին հղումներ
* Չուկվուեզեի պաշտոնական Տվիտերի էջը
* Չուկվուեզեի պաշտոնական Ինստագրամի էջը
* Չուկվուեզեն transfermarkt-ում
* Չուկվուեզեն soccerbase.com-ում
* Չուկվուեզեն WhoScored.com կայքում
* Չուկվուեզեն Վիլյառեալի պաշտոնական կայքում 
* Չուկվուեզեն ՖԻՖԱ-ի պաշտոնական կայքում

Կատեգորիա:Լա Լիգայի ֆուտբոլիստներ
Կատեգորիա:Նիգերիայի հավաքականի ֆուտբոլիստներ
Կատեգորիա:Նիգերիացի ֆուտբոլիստներ
Կատեգորիա:Վիլյառեալի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ